24PES-53

EH Bildu Nafarroa talde parlamentarioari atxikitako foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak idatziz erantzun dezan:

2022ko ekainean, Osasun Departamentuak jakitera eman zuen Oinarrizko osasun-laguntzan Psikologiaren ezarpena abiatuko zela, eta horretarako Psikologiako profesional bat lanean hasiko zela Antsoaingo, Txantreako eta Arrotxapeko oinarrizko eskualdeetan.

Jarduketa horren lehenengo balorazioak positiboak izan ziren, eta, horrenbestez, Osasun Departamentuak Nafarroa osora hedatu zuen ekimen hori. Psikologiako profesionalak lanean hastea Oinarrizko Osasun Laguntzari buruzko Ekintza Planean jasota zegoen, eta lehentasuna zuen 2023rako aurrekontuen proiektuan.

Proiektu honetan bat egiten dute Oinarrizko Osasun Laguntzak eta Osasun Mentalak, pandemiaren eragina gehien pairatu duten bi osasun-esparruk. Programa hori Nafarroako Oinarrizko eta Komunitateko Osasun Laguntzarako Estrategian errotuta dago, eta berariaz jasota dator Oinarrizko Osasun Laguntzari buruzko Ekintza Planean, zeinetan psikologia indartzea alderdi garrantzitsua baita.

Hala ere, jakin badakigu bai zailtasunak daudela behar diren baliabide profesional guztiak lortzeko, bai lan-arazoak daudela horiek kontratatzean, bai eta lan-baldintza desberdinak dituztela ere haien kualifikazio-maila (Psikologia Klinikoa edo Psikologia Sanitario Orokorra) zein den.

Hori dela-eta, parlamentari honek honako galdera hauek egiten ditu:

– Kontuan hartuta ez dagoela Osasunbidea-NOZen zerrenda propiorik, zer kontratazio-zerrenda erabiltzen ari dira profesional horiek kontratatzeko? Noiz egin behar dira zerrenda horiek? Zer betekizun akademiko izanen dituzte? Oraindik ere Osasunbidea-NOZen Oinarrizko Osasun Laguntzan Psikologiarako berariazko zerrendarik ez dagoenez, bitartean zer alternatiba erabiltzen ari dira?

– Oinarrizko Osasun Laguntzako Psikologiako zenbat lanpostu bete dira eta zenbat daude kontratatzeke? Zein dira Psikologiako profesional horiek lanean ez egotearen arrazoiak?

– Oinarrizko Osasun Laguntzako Psikologiako profesional horietatik, zenbatek ematen diete arreta haur eta gazteei eta zein Eskualde Oinarrizkoetan? Aurreikusten diren lan-kargetarako nahikotzat jotzen al dira?

– Zer funtzio eta gaitasun zehaztu dira Oinarrizko Osasun Laguntzako Psikologiako lanpostu horietarako, Osasun Mentalak egiten duen arreta espezializatuarekin gainezarpenak egotea ekidite aldera?

– Zer arazo sortu dira laguntzaren arloan eta lanekoan Psikologia klinikoko eta/edo Psikologia Sanitario Orokorreko profesionalak kontratatzearen ondorioz? Zer irtenbide ezarri dira horiek ekiditeko edo konpontzeko?

Iruñean, 2024ko urtarrilaren 23an

Foru parlamentaria: Txomin González Martínez